(4)

l-Artikoli 325i u 325j huma sostitwiti b’dan li ġej: “Artikolu 325i Trattament ta’ strumenti indiċi u strumenti multisottostanti oħra 1. L-istituzzjonijiet għandhom jużaw approċċ look-through għall-istrumenti indiċi u strumenti multisottostanti oħra skont dan li ġej: (a) għall-finijiet ta’ kkalkular tar-rekwiżiti ta’ fondi proprji; għar-riskju delta u ta’ kurvatura, l-istituzzjonijiet għandhom iqisu li huma detenturi ta’ pożizzjonijiet individwali fil-kostitwenti sottostanti tal-indiċi jew strumenti multisottostanti oħra, ħlief għal pożizzjoni f’indiċi inkluż fl-ACTP li għalih għandhom jikkalkulaw sensittività unika għall-indiċi; (b) l-istituzzjonijiet huma permessi li jinnettjaw is-sensittivitajiet għal fattur tar-riskju ta’ kostitwent partikolari ta’ strument indiċi jew strument ieħor multisottostanti bis-sensittivitajiet għall-istess fattur ta’ riskju tal-istess kostitwent ta’ strumenti b’isem uniku, ħlief għall-pożizzjonijiet inklużi fl-ACTP; (c) għall-finijiet ta’ kkalkular tar-rekwiżiti ta’ fondi proprji għar-riskju vega, l-istituzzjonijiet jistgħu jew jikkunsidraw li huma detenturi tal-pożizzjonijiet individwali fil-kostitwenti sottostanti tal-indiċi jew strumenti sottostanti oħra, jew jikkalkulaw sensittività unika għas-sottostanti ta’ dak l-istrument. F’dan il-każ tal-aħħar, l-istituzzjonijiet għandhom jassenjaw is-sensittività unika lill-bucket rilevanti kif stabbilit fis-Subtaqsima 1 tat-Taqsima 6 kif ġej: (i) meta, jiġu kkunsidrati l-piżijiet ta’ dak l-indiċi, aktar minn 75 % tal-kostitwenti f’dak l-indiċi jkunu mmappjati fl-istess bucket, l-istituzzjonijiet għandhom jassenjaw is-sensittività għal dak il-bucket u jittrattawha bħala sensittività b’isem uniku f’dak il-bucket; (ii) fil-każijiet l-oħra kollha, l-istituzzjonijiet għandhom jassenjaw is-sensittività lill-indiċi tal-bucket rilevanti. 2. Permezz ta’ deroga mill-punt (a) tal-paragrafu 1, l-istituzzjonijiet jistgħu jikkalkulaw sensittività unika għal pożizzjoni f’indiċi kwotat ta’ ekwità jew ta’ kreditu għall-finijiet tal-ikkalkular tar-rekwiżiti ta’ fondi proprji għar-riskji delta u ta’ kurvatura dment li l-indiċi kwotat ta’ ekwità jew ta’ kreditu jissodisfaw il-kundizzjonijiet stabbiliti fil-paragrafu 3. F’dak il-każ, l-istituzzjonijiet għandhom jassenjaw is-sensittività unika lill-bucket rilevanti kif stabbilit fis-Subtaqsima 1 tat-Taqsima 6 kif ġej: (a) meta, jiġu kkunsidrati l-piżijiet ta’ dak l-indiċi kwotat, aktar minn 75 % tal-kostitwenti f’dak l-indiċi kwotat ikunu mmappjati fl-istess bucket, dik is-sensittività għandha tiġi assenjata għal dak il-bucket u trattata bħala sensittività b’isem uniku f’dak il-bucket; (b) fil-każijiet l-oħra kollha, l-istituzzjonijiet għandhom jassenjaw is-sensittività lill-bucket tal-indiċi kwotat rilevanti. 3. L-istituzzjonijiet jistgħu jużaw l-approċċ stabbilit fil-paragrafu 2 għall-istrumenti li jirreferu għal indiċi kwotat ta’ ekwità jew ta’ kreditu fejn jiġu ssodisfati l-kundizzjonijiet kollha li ġejjin: (a) il-kostitwenti tal-indiċi kwotat u l-piżijiet rispettivi f’dak l-indiċi huma magħrufa; (b) l-indiċi kwotat ikun fih minn tal-anqas 20 kostitwent; (c) l-ebda kostitwent uniku li jkun jinsab fl-indiċi kwotat ma jkun jirrappreżenta aktar minn 25 % tal-kapitalizzazzjoni totali tas-suq ta’ dak l-indiċi; (d) l-ebda sett li jkun jikkonsisti minn wieħed minn għaxra tal-għadd totali tal-kostitwenti tal-indiċi kwotat, aġġustat ’il fuq san-numru sħiħ li jkun imiss, ma jkun jirrappreżenta aktar minn 60 % tal-kapitalizzazzjoni totali tas-suq ta’ dak l-indiċi; (e) il-kapitalizzazzjoni totali tas-suq tal-kostitwenti kollha f’daqqa tal-indiċi kwotat ma tkunx anqas minn EUR 40 biljun. 4. Istituzzjoni għandha tuża biss, b’mod konsistenti maż-żmien, l-approċċ stabbilit fil-paragrafu 1 jew l-approċċ stabbilit fil-paragrafu 2 għall-istrumenti kollha li jirreferu għal indiċi kwotat ta’ ekwità jew ta’ kreditu li jissodisfa l-kundizzjonijiet stabbiliti fil-paragrafu 3. Istituzzjoni għandu jkollha l-permess minn qabel mingħand l-awtorità kompetenti qabel ma taqleb minn approċċ għall-ieħor. 5. Għal strument indiċi jew multisottostanti ieħor, l-inputs tas-sensittività għall-ikkalkular tar-riskju delta u ta’ kurvatura għandhom ikunu konsistenti, irrispettivament mill-approċċi użati għal dak l-istrument. 6. L-istrumenti indiċi jew multisottostanti li jġorru magħhom riskji residwi oħra kif imsemmija fl-Artikolu 325u(5) għandhom ikunu soġġetti għas-suppliment tar-riskju residwu msemmi fit-Taqsima 4. Artikolu 325j Trattament ta’ impriżi ta’ investiment kollettiv 1. Istituzzjoni għandha tikkalkula r-rekwiżiti ta’ fondi proprji għar-riskju tas-suq ta’ pożizzjoni f’CIU bl-użu ta’ wieħed mill-approċċi li ġejjin: (a) meta istituzzjoni tkun tista’ tikseb biżżejjed informazzjoni dwar l-iskoperturi sottostanti individwali tas-CIU, l-istituzzjoni għandha tikkalkula r-rekwiżiti ta’ fondi proprji għar-riskju tas-suq ta’ dik il-pożizzjoni fis-CIU billi tikkalkula l-pożizzjonijiet sottostanti tas-CIU daqslikieku dawk il-pożizzjonijiet kienu direttament miżmuma mill-istituzzjoni; (b) meta istituzzjoni tkun tista’ tikseb biżżejjed informazzjoni dwar l-iskoperturi sottostanti individwali tas-CIU, iżda l-istituzzjoni tkun konxja tal-kontenut tal-mandat tas-CIU u jkunu jistgħu jinkisbu kwotazzjonijiet kuljum tal-prezzijiet għas-CIU, l-istituzzjoni għandha tikkalkula r-rekwiżiti ta’ fondi proprji għar-riskju tas-suq ta’ dik il-pożizzjoni fis-CIU billi tuża wieħed mill-approċċi li ġejjin: (i) l-istituzzjoni tista’ tikkunsidra l-pożizzjoni fis-CIU bħala pożizzjoni unika ta’ ekwità allokata għall-bucket “settur ieħor” fit-Tabella 8 tal-Artikolu 325ap(1); (ii) bil-permess tal-awtorità kompetenti tagħha, istituzzjoni tista’ tikkalkula r-rekwiżiti ta’ fondi proprji għar-riskju tas-suq tas-CIU skont il-limiti stabbiliti fil-mandat tas-CIU u fil-liġi rilevanti; (c) meta l-istituzzjoni la tissodisfa l-kundizzjonijiet fil-punt (a) u lanqas (b), l-istituzzjoni għandha talloka s-CIU għall-portafoll mhux tan-negozjar. Istituzzjoni li tuża wieħed mill-approċċi stabbiliti fil-punt (b) għandha tapplika r-rekwiżit ta’ fondi proprji għar-riskju ta’ inadempjenza stabbilit fit-Taqsima 5 ta’ dan il-Kapitolu u s-suppliment tar-riskju residwu stabbilit fit-Taqsima 4 ta’ dan il-Kapitolu fejn il-mandat tas-CIU jimplika li xi skoperturi fis-CIU għandhom ikunu soġġetti għal dawk ir-rekwiżiti ta’ fondi proprji. Istituzzjoni li tuża l-approċċ stabbilit fil-punt (ii) tal-punt (b) tista’ tikkalkula r-rekwiżiti ta’ fondi proprji għar-riskju ta’ kreditu tal-kontroparti u r-rekwiżiti ta’ fondi proprji għar-riskju tal-aġġustament tal-valwazzjoni tal-kreditu tal-pożizzjonijiet fid-derivattivi tas-CIU, bl-użu tal-approċċ simplifikat stabbilit fil-paragrafu 3 tal-Artikolu 132a. 2. Permezz ta’ deroga mill-paragrafu 1, fejn istituzzjoni jkollha pożizzjoni f’CIU li ssegwi parametru referenzjarju tal-indiċi sabiex id-differenza fir-ritorn annwali bejn is-CIU u l-parametru referenzjarju tal-indiċi segwit tul l-aħħar 12-il xahar ikun taħt il-1 % f’termini assoluti, bl-esklużjoni tat-tariffi u l-kummissjonijiet, l-istituzzjoni tista’ tittratta dik il-pożizzjoni bħala pożizzjoni fil-parametru referenzjarju tal-indiċi segwit. Istituzzjoni għandha tivverifika l-konformità ma’ dik il-kundizzjoni meta l-istituzzjoni tassumi l-pożizzjoni u, wara dak, minn tal-anqas kull sena. Madankollu, meta d-data għall-aħħar 12-il xahar ma tkunx għalkollox disponibbli, istituzzjoni tista’, soġġett għall-permess mingħand l-awtorità kompetenti tal-istituzzjoni, tuża differenza fir-ritorn annwali minn perjodu iqsar minn 12-il xahar. 3. Istituzzjoni tista’ tikkombina l-approċċi msemmija fil-punti (a), (b) u (c) tal-paragrafu 1 għall-pożizzjonijiet tagħha fis-CIUs. Madankollu, istituzzjoni għandha tuża biss wieħed minn dawk l-approċċi għall-pożizzjonijiet kollha fl-istess CIU. 4. Għall-finijiet tal-punt (b) tal-paragrafu 1, istituzzjoni għandha twettaq il-kalkoli skont id-dispożizzjonijiet li ġejjin: (a) għall-finijiet tal-ikkalkular tar-rekwiżit ta’ fondi proprji skont il-metodu bbażat fuq is-sensittivitajiet stabbilit fit-Taqsima 2 ta’ dan il-Kapitolu, is-CIU għandha l-ewwel tassumi l-pożizzjoni sal-limitu massimu permess skont il-mandat tagħha jew il-liġi rilevanti fl-iskoperturi li jattiraw l-ogħla rekwiżiti ta’ fondi proprji u mbagħad għandha tkompli tassumi pożizzjonijiet f’ordni dekrexxenti sakemm jintlaħaq il-limitu massimu ta’ telf totali; (b) għall-finijiet tar-rekwiżiti ta’ fondi proprji għar-riskju ta’ inadempjenza stabbiliti fit-Taqsima 5 ta’ dan il-Kapitolu, is-CIU għandha l-ewwel tassumi l-pożizzjoni sal-limitu massimu permess skont il-mandat tagħha jew il-liġi rilevanti fl-iskoperturi li jattiraw l-ogħla rekwiżiti ta’ fondi proprji stabbiliti skont dik it-Taqsima u mbagħad għandha tkompli tassumi pożizzjonijiet f’ordni dekrexxenti sakemm jintlaħaq il-limitu massimu ta’ telf totali; (c) is-CIU għandha tapplika ingranaġġ sal-limitu massimu permess skont il-mandat jew il-liġi rilevanti tagħha, fejn applikabbli. Ir-rekwiżiti ta’ fondi proprji għall-pożizzjonijiet kollha fl-istess CIU li għalihom jintużaw il-kalkoli msemmija fl-ewwel subparagrafu għandhom jiġu kkalkulati fuq bażi awtonoma bħala portafoll separat bl-użu tal-approċċ stabbilit f’dan il-Kapitolu. 5. Istituzzjoni tista’ tuża l-approċċi msemmija fil-punt (a) jew (b) tal-paragrafu 1 fil-każijiet biss li fihom is-CIU tissodisfa l-kundizzjonijiet kollha stabbiliti fl-Artikolu 132(3) u l-punt (a) tal-Artikolu 132(4).”;